Virallinen lehti nro C 219 , 30/07/1999 s. 0406



B4-0374, 0390, 0400, 0407 ja 0422/99 Päätöslauselma Kambodzasta Euroopan parlamentti, joka - ottaa huomioon aikaisemmat päätöslauselmansa Kambodzasta, A. ottaa huomioon, että Punaisten khmerien korkea-arvoisen jäsenen Ta Mokin 6. maaliskuuta 1999 suoritettu pidätys ja vangitseminen mahdollistavat sen, että joitakin niistä henkilöistä, jotka syyllistyivät Kambodzassa vuosien 1975 ja 1979 välisenä aikana ihmiskuntaa vastaan tehtyihin rikoksiin, voidaan vihdoinkin asettaa vastuuseen teoistaan, B. ottaa huomioon Kambodzan hallituksen päätöksen siitä, että Punaisten khmerien johtajaa Ta Mokia ei kansainvälisten ihmisoikeusjärjestöjen vaatimuksista huolimatta tuomita riippumattomassa kansainvälisessä tuomioistuimessa; on huolestunut tiedoista, joiden mukaan Kambodzan hallituksen virkamiehet itse ovat myöntäneet, ettei maa pysty saattamaan Punaisia khmerejä oikeuden eteen, C. pelkää, että niin kauan kuin Punaiset khmerit pysyvät vallassa, Kambodzassa pidettävässä oikeudenkäynnissä ei todennäköisesti tule esille koko totuutta Punaisten khmerien ihmiskuntaa vastaan tekemistä rikoksista ja sotarikoksista, D. on huolestunut epäilyistä, joiden mukaan maan maanpetoslain mukaisille oikeusprosesseille annettavaa kansainvälistä tukea voitaisiin, kuten Hun Sen on ehdottanut Ta Mokin oikeusasian kohdalla, käyttää oikeuttamaan Hun Senin tämänhetkisten poliittisten vastustajien syytteet syistä, joilla ei ole mitään tekemistä Punaisten khmerien suorittamien julmuuksien kanssa, E. ottaa huomioon, että Ta Mok on ainoa Punaisten khmerien johtaja, joka asetetaan syytteeseen ja vangitaan, ja että Hun Sen on varoittanut uuden kansalaissodan syttymisen vaarasta, jos kaikki johtajat saatetaan oikeuden eteen, F. pahoittelee, että Hun Senin hallitus hylkää toistaiseksi ajatuksen tilapäisen YK:n tuomioistuimen perustamisesta, vaikka se esitti kesäkuussa 1997 Yhdistyneille kansakunnille asiaa koskevan vaatimuksen, G. viittaa siihen, että kansanmurhista vastuussa olevia henkilöitä koskeva rikosoikeudenkäynti on tärkeä edellytys demokratian kehityksen vahvistamiselle Kambodzassa ja uusien instituutioiden vakauden sekä siviiliyhteiskunnan rakentamisen edistämiselle; 1. Tuomitsee Kambodzan hallituksen kaikki yritykset estää YK:n tilapäisen kansainvälisen tuomioistuimen perustaminen; katsoo siksi, että todellisen oikeuden jakaminen Punaisten khmerien väkivaltaisen hallinnon uhreille ja syvälle juurtavan rikoksista rankaisematta jättävän kulttuurin päättyminen Kambodzassa toteutuisivat parhaiten saattamalla Ta Mok ja muut Punaisten khmerien korkea-arvoiset johtajat kansainvälisen tuomioistuimen eteen; 2. Pyytää Yhdistyneitä kansakuntia perustamaan Kambodzan kansanmurhia käsittelevän tilapäisen tuomioistuimen ja kaikkia EU:n jäsenvaltioita sekä neuvostoa tekemään saumatonta yhteistyötä sen toteuttamiseksi; 3. Pyytää komissiota tukemaan Kambodzaa sen pyrkimyksissä uudistaa ja kehittää maan oikeusjärjestelmää; 4. Katsoo, että Kambodzaa käsittelevän kansainvälisen tilapäisen tuomioistuimen perustamiseen liittyvät ongelmat osoittavat, kuinka välttämätöntä olisi perustaa mahdollisimman pian pysyvä kansainvälinen rikostuomioistuin; 5. Pyytää puhemiestään välittämään tämän päätöslauselman neuvostolle, komissiolle, Yhdistyneille kansakunnille, ASEANin maille ja Kambodzan hallitukselle ja parlamentille.